Mynen vruntliken grote to voren. Ersame, leyue ffrunde burgermeisteren vnd raetmanne der stat Danske. Juwer leyue begere ik to weten, wo dat van der vorsichtighet wegen des almechtigen Godes jn dessem negesten vorledenen sommer de hoppe gans mit vns in dessem lande vordoruen js, alse dat wy dar van vnvorwarnes groten treppeliken gebreck hebben gehad noch hebben vnd mere befruchtende syn, jk vnd myne vndersathen, vnd ok van roggen des geliken, des jk doch etwilke slotte to besorghen hebbe mit hoppen vnd mit roggen van myns gnedighen herre konnynghes Crystoffers vnd des rykes to Sweden wegen. Darvmb bidde jk juwe ersamicheit mit ganschem vlyte, dat gy my gunnen vnd vorlouen willen jn juwer stat Danske to koppen vnd to schepen vij off viij leste hoppen vnd so vele roggen, dar ik mede moge ballasten vnd laden twe scheppe, dar jk den hoppen moghe vpstauwen vmb des willen als ik vornomen hebbe, dat jn juwer stat deme gemeynen manne vorboden is den hoppen vt to voren. Hijrvmb so bidde ik jw, ersame ffrunde burgermeisteren vnd raet, dat gy wol doyn vnd wesen dar guit willich to, wante my dar treppelike landes nott ane licht. Jn wilkermate ik dat tegen juwe ersamicheit vnd de juwe vorschulden kaen, dar sall my juwe ersamicheit guyt willich jnne vynden. Hiir mede blyuet Gode almechtich beuolen alle semetenliken to langen tijden. Gescreuen to Wiborgh vnder myne segel, des sondagx vor halffvasten anno etc. xliij. Jk Karle Knutsson, ritter, marschalk to Sweden, houetman vppe Wyborgh etc. Adress: Den erberen burgermeisteren vnd raetmannen der stad Danske komme desse bref – dandum.